夜興
作者：張鎡
朝代：宋

paragraphs: 老火頓掃迹，顥氣凝清英。
病悰少棲泊，循簷聽風聲。
桂魄未及圓，列緯已讓明。
銀潢誰决流，靜向蒼旻傾。
引領欲縱望，衆屋高崢嶸。
又成興局促，萬里孤遐征。
陰牆想露漙，夕蔓粘青螢。
怯冷獨歸戶，搔頭對長檠。
咨嗟分賦薄，煮藥過半生。
隨緣但順受，境逆或漸平。
年年中秋夜，裴回曉鐘鳴。
屈指行復來，得失當除乘。